Гукъыдэж, дэрэжэгъуэ я куэду
Хэкум и хъумакIуэм и махуэм ирихьэлIэу, «Къэббалъкътхылъ» социальнэ-щэнхабзэ центрым иригъэблэгъащ къыдэкIуэтей щIэблэм лъахэр яхуэзыхъума, мамырыгъэ къахуэзыхьа, къэкIуэнур зей щIалэгъуалэр хэкупсэу къэтэджынымкIэ щапхъэ ветеранхэр.
Сэхъурокъуэ Хьэутий ветеранхэм махуэшхуэмкIэ йохъуэхъу.
Зи щхьэцыр дыжьыныфэ нэхъыжьхэм къапежьащ махуэшхуэ зэхыхьэм и къызэгъэпэщакIуэхэу ЦIыхубзхэм я Налшык къалэ советым и унафэщI Дыджэш Лидэ, КъБР-м и пенсионерхэм я республикэ, Налшык къалэ советхэм я лIыкIуэхэр, «Къэббалъкътхылъ» ОАО-м и унафэщI Джатэжь Розэ сымэ.
Iэнэ берычэтым ирагъэтIысэкIа хьэщIэ лъапIэхэм псалъэ гуапэхэмкIэ зыхуагъэзащ, махуэшхуэмкIэ ехъуэхъуахэщ КъБР-м и Iэтащхьэм и чэнджэщэгъу Уянаевэ Аминат, Дунейпсо Адыгэ Хасэм и тхьэмадэ Сэхъурокъуэ Хьэутий, зэхыхьэм и къызэгъэпэщакIуэхэр.
— Ди нэхъыжьхэм сыт щыгъуи срогушхуэ. Фэ къэфкIуащ пщIэрэ щIыхькIэ гъэнщIа гъащIэ гъэщIэгъуэн. ЩIэблэм папщIэ фэ зэфIэфхащ Iуэхушхуэ, дэркIи щIалэгъуалэм я дежкIи фэ фыщапхъэщ, ди щхьэр зыхуэдгъэщхъщ, — къыхигъэщащ Уянаевэм.
Дызэрыт лъэхъэнэм, зэманым и гугъуехьхэм, нэхъыжьхэм щIэблэм къыхуагъэна хабзэхэр хъумэн зэрыхуейм къытеувыIащ Сэхъурокъуэ Хьэутий.
— мамыру упсэуну, улэжьэну, ипэкIэ укIуэтэну IэмалыфIхэр щыщыIэ ди зэманым, ди жагъуэ зэрыхъущи, Iэщэ къэзыщтэхэри мащIэкъым. КъэкIуэнум, мамырыгъэм папщIэ Хэкум и хъумакIуэхэр я къарурэ я гъащIэрэ емыблэжу хэтащ илъэс бжыгъэкIэ екIуэкIа зауэшхуэм. Иджырей щIалэгъуалэр гъэсэным хуэфащэ гулъытэ щыхуамыщI щыIэщ. Ветеранхэм я Iущыгъэр ди тегъэщIапIэу, абы и лъэныкъуэкIэ дызэлэжьын диIэщ. Фэ къэфкIуа гъащIэ гъуэгуанэр лIыгъэрэ хахуагъэкIэ гъэнщIащ. МахуэшхуэмкIэ сынывохъуэхъу, узыншагъэ, дэрэжэгъуэ фиIэу куэдрэ Тхьэм фытхуигъэпсэу, — захуигъэзащ нэхъыжьыфIхэм Сэхъурокъуэм. Апхуэдэуи ахэр къигъэгугъащ дунейм и дахэгъуэ, щIэрэщIэгъуэ зэманым ХьэтIохъущыкъуей жыг хадэм пхрыж Налшыкыпс и Iуфэм щызэхуишэсыну.
Махуэшхуэ зэхыхьэр щIэщыгъуэу, гъэщIэгъуэну екIуэкIащ. КъызэгъэпэщакIуэхэм я гушыIэм, уэрэдхэм ветеранхэм я гукъыдэжыр къиIэтырт, щIалафэ къатригъауэу. Утыкум къыщыфэрт, уэрэд щыжаIэрт я щIалэгъуэр ягу къагъэкIыжу. ИпэжыпIэкIэ сабийм хуэдэу ахэр щыгуфIыкIащ «езыхэр хэтми къыщыгъэлъэгъуа дэфтэр» цIыкIу къыхэхыным. Ар къызэкIуэцIахмэ, хэт Гераклт, хэт мушкетерт, яхэтт Ремби, хэти псом нэхърэ нэхъ дахэт…
Къызэхуэсахэм я гукъыдэжыр къиIэтащ, махуэшхуэр нэхъри гуапэ ящищIащ КъБР-м щIыхь зиIэ и артисткэ Даур Иринэ. Абы игъэзэщIа уэрэдхэм ветеранхэр дежьууащ, Iэгуауэ хуаIэтащ. Гунэс ящыхъуащ уэрэджыIакIуэ цIэрыIуэм и гъэсэн Къардэн Астемыр игъэзэщIа «Урысейм къулыкъу хузощIэ» уэрэдыр.
Ветеранхэу жылагъуэ зэгухьэныгъэм и советым хэт КъуэщIысокъуэ Мурид, Щомахуэ Мухьэмэд щIэныгъэлI КъуэщIысокъуэ Александр сымэ фIыщIэ хуащIащ я гукъыдэжыр къэзыIэта, дэрэжэгъуэ къахэзылъхьа пшыхьыр къызэзыгъэпэщахэм.
Зэрызэхуэзам, зэрызэрылъэгъуам къызэщIиIэтауэ, гуапагъэкIэ я гумрэ я псэмрэ гъэнщIауэ, къызэгъэпэщакIуэхэм къабгъэдэкI махуэшхуэ тыгъэхэри яIыгъыу ахэр зэбгрыкIыжащ.
УЭРДОКЪУЭ Женя.
Сурэтыр Холлаевэ Марзият трихащ.
